text:
Argentinn-a
Nomme ofiçiâ: República Argentina, o l'è 'n pàize de l'America do Sud. A sêu capitâle a l'è Buenos Aires.
[Càngia] Dati geogràffici e polittici
A gh'à 'n teritöjo continentâ de 2.780.403 km², ch'o confinn-a con Bolivia e Paraguay a nòrd, Uruguay e l'Oçeano Atlantico a est, Cile a òvest e sud, e o Braxî a nòrd-est. A gh'à ascì 965.597 km² de tære inte l'Antartide e a reciamma e ìzoe Falkland (Islas Malvinas), parte do teritöjo argentin, amministræ da l'Inghiltæra.
Pe-a sêu estenscion a l'è o segondo stato de l'America do Sud e l'ottavo do mondo.
O stato o l'è ordenòu comme repùbbrica federâle prescidensiâle, indipendente da a Spagna da o 9 Lûggio 1816. O comprende 23 provinse e 'na çittæ outònoma oppûre Capolêugo Federâle, ch'a l'è a çittæ de Buenos Aires. Âtre çittæ d'importansa son Córdoba, Rosario, Santa Fe, Mendoza, La Plata, San Miguel de Tucumán e Mar del Plata.
A l'è membro do Mercosur, OAS, ONU, OEA, G15 e WTO.
[Càngia] Popolassion
Se stimma ch'a sêu popolassiôn a l'è de 37.355.000 abitanti (2004), con unna denscitæ de 13 ab/km².
O 90% o l'è de rassa gianca, con un 85% de discendenti d'ouropei. A popolassion indigena pûra a l'è solo do 0,5% do totâle.
L'urbanissasion a riva a-o 89,3% da popolassion totâle e Buenos Aires a conçentra ûn terso di abitanti da naçion.
[Càngia] Léngoa
A léngoa ofiçiâ a l'è o spagnòllo, con predominnio da varietæ rioplatense, parlâ da-a maggioransa da popolassion.
Son parlæ ascì diverse léngoe minoritâje indigene comme o guaranì (co-ofiçiâ inta provinsa de Corrientes), o quechua e âtre.
Tra çerti grùppi se pârla molte léngoe di foestê immigræ da-o 1860 scinn-a çirca 1960, comme o zeneize, o veneto, o siçilian, l'italian (e tante parlæ locâli), o franséize, o tedesco, o rûsso, l'yiddish, ebraico, galissian e catalan, o polacco, l'ingleise, ecc.
[Càngia] Religion
Gh'è unn'ampia libertæ de cûlto scibben o stato o sostegne a religion cattòlica, professâ da-a maggioransa di argentìn. Ghe son ascì comunitæ d'ebrei e d'islamici.
[Càngia] Bandêa
A bandêa argentinn-a a l'è stæta creâ da Manuel Belgrano into 1812, un intelettuâle argentin de famiggia ligure (da Ineja), o quæ o l'à dizegnòu co-i coî da coccarda (escarapela) naçionâle, çeleste e gianca, mentre o stâva inscie rive do sciumme Paraná.
A l'è stæta issâ pe a primma vòtta o 27 frevâ 1812 inta çittæ de Rosario. Into çentro a gh'à l'emblema do sô (dîto Sol de Mayo, o Sô de Mazzo, meize da revolusion do Primmo Governo Patriòtico).
[Càngia] Stöja
Primma da conquista spagnòlla o teritöjo argentin o l'êa popolòu da diverse tribù indigene e occupòu into nòrd da l'Impero Inca.
Zà sotta a coronn-a spagnòlla, l'attuâle Argentinn-a a fâva in prinçìpio parte do Virreynato del Perú, amministròu da-a çittæ de Limma, ma into 1776 o l'è stæto fondòu o Virreynato del Río de la Plata, con capitâle Buenos Aires.
Çerte parte de l'attuâle teritöjo, comme o sud dîto Patagonia, no sajeivan occupæ e dominæ completamente scin a çirca o 1880.
L'origgine do nomme "Argentina" a gh'à relassion co-a lezzenda da Sierra del Plata (di monti pìn d'argento), comùn tra i primmi conquistatoî do Sudamerica, portogheixi e spagnòlli, i quæ, rivando a-o Río de la Plata, o ciù lârgo do mondo, scoverto into 1516, l'aivan ciammòu in quello mòddo.
Into 1810, o popolo de Buenos Aires o l'à comensòu a Revolución de Mayo, faxendo sciortî da-a çittæ o virrey (o viçerè, delegòu da coronn-a), formando un nêuvo grùppo de governo integròu da nativi criollos e dandoghe iniçio a-a Guæra d'Indipendensa d'e Provinse Unîe do Río de la Plata (Provincias Unidas del Río de la Plata) contro a Spagna coloniâle (1810-1824).
O 9 Lûggio 1816, inta çittæ de San Miguel de Tucumán, un congresso de deputæ d'e provinse do nòrd-òvest e çentro-òvest do pàize, insemme a di deputæ in exilio da l'attuâle Bolivia, àn deciaròu l'indipendensa d'e "Provincias Unidas en Sud América".
Dòpo o periodo coloniâle n'è comensòu ûn de lotta interna pe l'amministrassion do teritöjo e scinn-a-o 1861 no gh'è stæta 'na naçion unîa.
Inta segonda meitæ de l'Euttoçento o s'iniçia un periodo de prosperitæ ch'o finià çent'anni ciù târdi, caratterizzòu da-i fòrti investimenti in educassion e into svilùppo de l'agricoltûa e da produssion de carne e gran pe o mercòu ouropeo, un fattô ch'o l'attivià l'immigrassion ouropea, prinçipalmente italiann-a e spagnòlla, oumentandoghe a popolassion de vari milioìn. L'Argentinn-a a l'êa conosciûa in quelli tempi comme "el granero del mundo" (o granâ do mondo).
Quella prosperitæ a l'à condûto a vàrie reforme inta politica, inta soçietæ e anche inte l'universcitæ, comme l'institussion da lezze de voto e o svilùppo da classe mêza.
O governo d'Hipólito Yrigoyen o l'à incorporòu a-a naçion i figgi di immigræ; Juan Domingo Perón (prescidente da-o 1946 a-o 1955, e ciù târdi da-o 1973 a-a sêu morte l'anno succescivo), insemme a sêu moggê Eva Duarte (dîta Evita), o l'à travaggiòu pe a giustìçia soçiâle e institûio o voto da dònna.
In mêzo a 'na scituassion de violensa politica e de lotte interne lasciæ da-o peronismo, àn piggiòu o poei i militâri inte l'anno 1976. 'Sto periodo de convolscion o l'à lasciòu 30.000 personn-e sparîe (nùmmero molto questionòu scinn-a anchêu) ma o l'è finîo into 1983, un anno dòppo a guæra de Malvinas contro l'Inghiltæra, ch'a l'à sconfito l'Argentinn-a recuperando o contròllo de ìsoe Falkland.
Zà in democraçia, into 1991 o prescidente Carlos Menem o l'à taggiòu l'instabilitæ econommica co-a lezze de convertibilitæ, ch'a fâva ûn peso uguâle a ûn dòllaro, deuviâ scinn-a fin de l'anno 2001, dòppo o scciuppâ da crîxi econommica do governo do prescidente De La Rúa.
[Càngia] Turiximo
L'Argentinn-a, pe l'estension do sêu teritöjo, a gh'à 'na vasta diverscitæ d'ambienti, con gran richessa naturâle e importante reserve ìddriche, ch'a fan diventâ 'n pòsto molto attivo pe o turiximo, sviluppòu ciù fortemente inti ûrtimi anni.
I turisti rivan soviatûtto da-i Stati Unîi, da l'Ouròpa e da-o resto do Sudamerica, e çérnan l'Argentinn-a comme pàize sensa conflitti de terorìximo, sensa emergense sanitâje, con 'na mävegiosa gastronomìa, di belliscimi paizaggi e ascì òttimi prêxi.
E destìnassioin preferîe son: Buenos Aires coi sêu monumenti, a sêu richessa colturâle, e sêu sejann-e attive e a mûxica do tango; l'Iguazú co-e cascæ e a selva; o giassâ Perito Moreno e o Lago Argentin inte l'estremo sud de-e Andes da Patagonia; l'avvistamento de balenn-e a Puerto Madryn; o lago Nahuel Huapi e a neive de Bariloche; i vin de Mendoza; e âtre çittæ comme Salta, Jujuy (vexin a-a dîta Quebrada de Humahuaca) e Córdoba.
[Càngia] Argentinn-a e a Liguria
In Argentinn-a gh'è a ciù grande comunitæ d'emigræ lìguri e ciù de tùtto zenéixi. Testimoniansa de questo a s'attrêuva anche inte cöse piccinn-e, comme a magetta da squaddra de ballón do Boca Juniors co-o sêu scrîo Xeneizes.
Di cognommi lìguri ghe n'è tantìscimi in Argentinn-a, soviatùtto inta çittæ de Buenos Aires e dintorni.
O quartê de "La Boca", inscio porto de Buenos Aires, o l'è o pòsto prinçipâle d'influensa ligure.


c: text/html

text:
Albert Einstein
Albert Einstein (14 Mârso 1879 – 18 Arvî 1955), o l'è stæto 'n fixico tedesco natûralissòu statûnitense.
O l'è conscideròu comme ûn di scensiati ciû importanti do secolo vinteximo.
Into 1905, quande o travaggiâva a Berna (Svissëa), o l'ha pûbbricòu 'n'êuvia fondamentâ pe a fixica moderna, a Teorîa da Relativitæ speçiâle. Into 1916 o l'ha presentòu a Teorîa da Relativitæ generâle, inta quæ o l'ha reformûlòu completamente o conçetto de gravitæ.
Gh'han dæto o premmio Nobel pe a Fixica into 1921 pe a spiegassion c'o l'aiva fæto inscie l'effetto fotoelettrico e âtre contribûssioîn a-a fixica teòrica.

robotstxt: allowed

filter: keep


text:
Greçia
A Greçia (in greco Eλλάδa, Helláda, oppûre Eλλάς, Hellas), nomme ûffiçiâ Repûbblica Ellenica (in grego: Eλλnvιkή Anuokpatίa, Ellinikí Dimokratía), l'è 'n stato europeo scituòu into Mâ Mediterraneo, inta ponta sûd d'a penìsöa balcanica e consciderä culla d'a democrasia, d'o pensë e d'a çiviltæ oçidentâ.
- Capitâ: Aten
- Àrea: 131.940 km²
- Popolassiôn: 10.665.989 abitanti (2004)
A l'ha confîn con l'Albania, a Bulgaïa a Turchia d'o nòrd-èst e a Reppûblica de Maçedònia.
A l'è inträ int'a Comunitæ Europea into 1981, comensòu a dêuviâ l'euro into 2001, e ospitòu i Zêughi Olimpichi into 2004.
A sêu léngoa a l'è o Grego moderno.


text:
Stadio Luigi Ferraris
O Stadio Luigi Ferraris o l'è o stadio prinçipâ da ballon da çittæ de Zena. Ghe zeugân o Zena e a Sampdoria. O l'è intitulòü a Luigi Ferraris capitàn do Zena e eröe da Primma guæra mondiâ. O Stadio o tegne çirca 36.000 pèrsonn-e. Int'o 2010 son staete montae e careghe de plastica int'e doe Gradinate.
[Càngia] Progetto de ristrutturaçion
Int'o 2010 a Fondaçion Zena a l'ha fæto in progetto pe ristrutturà o Stadio. O progetto o prevede inn-a neuva struttùa dao lato tribunn-e de veddrö, donde ghe saià in çentro commerciale.


text:
Eutanaxia
eütanaxia o œütanaxia (pr. /øjtana'ʒi:a/ , da-o gr. eὐϑavaσίa, comp. de eὖ «bene» e tema de ϑάvatoς «morte»).
Açion o omiscion che, pe so natua e inte intençioin de chi agisce (eütanaxia attiva) ò se astegne da l’agî (eütanaxia pasciva), a procua antiçipaamente a morte de un marotto, a-o scopo de allevâne e sofferençe.
In particolâ, l’eütanaxia a va definia comme l’óçixon de un soggetto consençiente, in grao de esprimme a so voentæ de moî, ò inta forma do suiçidio ascistio (con l’agiutto do mego a-o quæ o se revoze pe a prescriçion de farmachi letæ pe l’aotosommenestraçion) ò inta forma de l’eütanaxia volontaia in senso streito, co-a recesta a-o mego de êse soppresso into presente ò into futúo. L’óçixon medicalizzâ de una persoña sença o so consenso, de fæto, a no va definia eütanaxia ma omiçidio tout court (Associaçion Œüropea pe e cue palliative, 2003), comme into caxo de soggetti che no esprimman a so voentæ, a esprimman in senso contraio ò no son in grao de manifestâla: neonæ, feti, embrioin, dementi, marotti gravi privi de cosciença. No rentra inotra into concetto de eütanaxia l’astenscion ò a sospenscion de trattamenti futili e de forme de incagnimento terapeütico e a sedaçion terminâ (uso de farmachi sedativi pe dâ sollevo a de sofferençe insopportabile inti urtimi momenti de vitta).
In particolâ, no va confuso con l’eütanaxia a renonçia a l’incagnimento terapeütico , ossæ a quelli interventi sproporçionæ, gravoxi e inutili rispetto a-a poscibilitæ de arestâ o processo da morte do paçiente, into tentativo de prolongâ a vitta a ogni costo. Existe un consenso pressoché unañime circa l’illiçeitæ etica, deontologica e giuridica de questa pratica, che proprio in quante inscistença sproporçionâ e futile rispetto a-o razonzimento de ogni obiettivo, a no se pœu definî una pratica terapeütica. A renonçia a l’incagnimento, tuttavia, a no legittima a sospenscion de cue ordinaie necessaie a un accompagnamento dignitoso do morente. Tra queste se discutte se vaddan incluse l’idrataçion e l’alimentaçion artifiçiâ, quande no resurtan gravose pe o marotto ò l’organismo o no segge ciu in grao de recepile.
Differente, e in tâ senso illeçito, o l'è l’abbandon terapeütico , ossæ a sospenscion de quæsesæ trattamento inte l’intento de antiçipâ a morte: inte questi caxi, de fæto, no l'è a condiçion patologica a fâ moî, ma l’omiscion de sostentamenti ordinai. Va, pertanto, consciderâ una forma de eütanaxia pasciva.
Un aspetto delicao de questioin de fin vitta o riguarda o coscì díto refúo de terapie (ò dissenso informao) da parte de un soggetto capaxe de intende e de voei. In propoxito, a dotriña dominante a ritegne che a rilevança giuridica riconoscibile a l’aotodeterminaçion do paçiente a l'incontre un preciso limite into prinçipio do rispetto da persoña umaña. A libertæ de determinaçion do soggetto in relaçion a-a propria salute (art. 3-13-32 Cost.), de fæto, a pâ meiteive de riconoscimento fiñatanto ch'a no segge votta a-a sopprescion de lê mæximo ò a l'eliminaçion de componente essençiæ da personalitæ. Ço se traduxe inte l’imposcibilitæ pe o soggetto de dispoñe da propria existença con de forme de suiçidio ascistio e de eütanaxia voentaia.
Innançi a-a difficortæ de gestî a sofferença inte situaçioin de fin vitta, l’esperiença clinica a dimostra l’importança do ricorso a-e cue palliative, ossæ a quell’approccio integrao de ascistença e cua do paçiente grave ò terminâ, capaxe de megioâ a qualitæ da vitta di paçienti mæximi e de famigge che se confrontan con de maotie mortæ, a traverso a prevençion e o trattamento do dô e di âtri problemi fixichi, psicosociæ e spiituæ (co-a somministraçion de analgexichi, a riabilitaçion, o sostegno psicologico, l’ascistença religiosa ecc.). E cue palliative, in tâ senso, dan rescioo; sostegnan a vitta e mian a-o moî comme a un processo naturâ; no intendan ni aspresciâ ni pospoñe a morte; integran di aspetti psicologichi e spiituæ inte l’ascistença a-o paçiente; adœuvian un approccio de équipe pe risponde a-i bezœugni do paçiente e da famiggia, e pœuan influençâ poxitivamente o decorso da maotia (OMS, 2002).
Da-o ponto de vista giuridico, inte l’ordinamento italian l’eütanaxia attiva a l'è ascimilabile a l’omiçidio, l’eütanaxia pasciva a l'è identificabile inte l’astenscion a praticâ de terapie into rispetto de norme de lezze. O codexo penâ o no prevedde un’appoxita discipliña pe l’omiçidio pe eütanaxia; trœuva invece applicaçion, de votta in votta, e dispoxiçioin inerenti l’omiçidio voentaio (art. 575) ò l’omicidio do consençiente (art. 579). L’applicaçion de quest’urtima norma a no l'è sempre poscibile, perché soventi o consenso prestao o l'è invalido a caosa de menomaçioin psichiche che pœuan accompagnâ a patologia in corso. In tæ caxi se fa rifeimento a-a disçipliña prevista pe l’omiçidio comun che, a segonda de fattispecie concrete, a pœu êse amermâ (motivi de particolâ valô morâ ò sociâ) ò agravâ (premeditaçion ò rapporti de parentella). L'è consciderao reáto ascì l’istigaçion ò l’agiutto a-o suiçidio ex art. 580 c.p. L’eütanaxia pasciva a l'è ammissa solo in ambito uspiæo into caxo de morte çerebrâ, previo consenso di parenti; son inoltre necessai o permisso scrito do primaio, do mego curante e do mego legâ. In caxo de disaccordio se adisce o giudiçe competente.


text:
Germania
Nomme offiçia: Bundesrepublik Deutschland, paize de l' Euròpa çentrâ, paize fondatô da Comunitæ Europea int'o 1957 (a-o tempo Germania Oççidentâ), a so capitâ a l'è Berlin. A Germania a confinn-a a nòrd co o mâ do Nòrd, a Danemarca e o mâ Baltego; a levante co a Pòlònia e a Repubbrica Ceca; a sud co l'Austria e a Svissëa e a ponente co a Fransa, o Luxemburgo, o Belgio e i Paixi Basci
A Germania a l'è unna repubbrica federâ de sezze stati (dïti Bundesländer in tedesco). O paize in to passòu o l'ea formôu da diversci stati sovren co a so coltùa, religion e stöia, l'unificaçion a l'è stæta compia in to 1871.
A repubbrica federâ de Germania a l'è parte de Nacioin Unïe, de l' OTAN, do G8 e da Comunitæ Europea. A l'è a ciù popolosa e economicamente forte naçion da Comunitæ Europea e a tersa naçion do mondo pe economia e pe esportaçion.
[Càngia] Stöia
[Càngia] Stöia antiga e e tribù tedesche (100 aC – 300 dC)
[Càngia] O Sacro Impeo Roman e a Naçion Tedesca (843-1806)
[Càngia] Restauraçion e revoluçion (1814-71)
[Càngia] Segondo Impeo Tedesco (1871-1918)
[Càngia] Repubbrica de Weimar (1919-33)
[Càngia] Terso Reich (1933–45)
[Càngia] Divixoin e reunificaçion (1945-90)
Da a fin da segonda guæra mondiâ a Germania e a so capitâ son stæte spartïe in te quattro zone de occupaçion. I settoi occupæ da Fransa, Regno Unïo e Stati Unïi d'America se son unïi o 23 de Mazzo do 1949 pe formâ a Repubbrica Federâ de Germania, o settô occupôu da l' Union de Repubbriche Soçialiste Sovietiche o l'ha formôu a Repubbrica Democratega Tedesca o 7 Ötobre 1949. I doi stati ean dïti a-e curte: Germania Ovest e Germania Est respettìvamente.
[Càngia] Divixioin Amministratïve
A Germania a l'è divïza in te 16 stati:


text:
Marsiggia
Marsiggia (in occitan: Marselha, in françéise: Marseille, in latin: Massilia, in greco: Maσσaλίa) a l'è 'na çittæ do sûd da Fransa, capolêugo da region Provence-Alps-Côte d'Azur e do departamento de e Bocche do Rodano (Bouches du Rhône), essendo o primmo porto da Fransa e importantiximo into Mâ Mediterraneo.
Con 'na popolassion de ciû de 820.900 abitanti e 1.605.000 personn-e inte l'area ûrbann-a de Marseille-Aix-en-Provence, a l'è a segonda çittæ da naçion.
Comme çittæ ciû antiga da Fransa e ûnn-a de e ciû antighe d'Euròpa, a l'è sorvenomenâa in occitan la Ciutat Focèa e in françéise la Cité Phocéenne —"a Çittæ Focea"— perché a l'è stæta fondâa into 600 avanti Cristo da mainæ greci originari da Focea.


text:
Lengua cineise
A lengua cineise (汉语/漢語, pinyin: Hànyǔ; 中文, pinyin: Zhōngwén) a pêu esse consciderâa comme lengua oppûre comme famiggia de lengue.
A l'è inte 'sto segondo câxo ûnn-e de-e doe divixoîn de-e lengue sino-tibetann-e.
Çirca 1.200 millioîn de personn-e g'han comme lengua nativa quarche variante da lengua cineise: solo o mandarìn o g'ha çirca 885 millioîn de parlanti nativi, o ciû nûmeroso tra tûtte e lengue do mondo.
O se pârla in Cinn-a, Scingapô, Macao, Hong Kong, Malaysia, Indonexia, Myanmar, Thailandia, Camboggia, Filippinn-e, Taiwan, Stati Ûnîi (Hawaï, California) e tanti âtri pòsti.


text:
Giulio Cesare
Gaio Giulio Cesare o Çesae, (lat. C. Iulius Caesar). - Generâ roman, triunviro, dittatô (Romma 100/102 - 44 a. C.).
Nasciúo da nobile famiggia romaña, o fu bandio da Scilla; o prestò servizio inte province de l'Axia Minô tra l'81 e o 78, o fu questô into 70, edile into 65, pontefixe mascimo into 63, pretô in Spagna into 62. A Romma into 60 a. Cesare o costituì o primmo triumvirato con Pompeo e Crasso. Console into 59, o conquistò a Gallia. Invitao da-o Senao a depoñe l'imperium, o marciò contra Pompeo into 49. Sconfiti i avversai in Spagna, o guagnò ascì a battaggia de Farsalo, in Tessaggia (48). Passao in Egitto, o debellò i pompeien in Africa a Tapso (46) e a Munda (45). Tornao a Romma, nominao dittatô, o fu amaççao inte una conzua o 15 março do 44 a. Cesare mentre o se açinzeiva a una spediçion militâ in Oriente.
[Càngia] vitta e attivitæ
I so nobili natæ son derivæ da l'appartenença a-a gens Iulia, mentre da so dæta de nascita no gh'è çertezza. Nevo de Marrio e zenneo de Cinna, do quæ o l'aveiva sposao a figgia Cornelia, o fu misso a-o bando da Scilla. Se segnalò inte l'assedio de Mitilene e o parteçipò con Servilio a-a campagna contra i pirati into 78. Morto Scilla, o se misse in vista con di procesci clamooxi contra de notte personalitæ, da pœu o se recò a Rodi a studiâ retorica. O caze' prexonê di pirati, o fu liberao, e doppo aveili punii con un'aodaxe spediçion, o parteçipò a-a terça guæra mitridatica.
O l'appoggiò Pompeo (do quæ o divegne da pœu cognao, into 67, sposando a Pompea) e Crasso inta so œuvia de demoliçion da constituçion scillaña.
O fu questô in Spagna into 70, edile into 65, pontefixe mascimo into 63.
Avverso a l'oligarcia dominante da quæ o conosceiva ben, no sença ésine parteçipe lê mæximo, a coruçion e i dissensci e o desprexava l'incapaxitæ de governo, o no fu estranio a-i preparativi rivoluçionai de Catiliña, ma, prevedendone o fallimento, o se ne separò in tempo, pù çercando da pœu de sarvâ i conzuæ da-a peña de morte.
Into 62 fu pretô e into 61 propretô in Spagna dove o se inricchì a speize di sudditi no meno di âtri governatoî de quello tempo e o fu coscì in grao de pagâ i debiti di quæ lê ascì o l'ea oberao.
Inandiao ormai a vegnî un tra i ciu potenti ommi politichi de Romma, o s'accordò into 60 (o coscì díto primmo triunvirato) con doi maggiorenti i quæ pe e so ricchezze e pe o credito aquistao co-e so vittoie aspiavan a una supeioitæ che da di âtri ciu liggi a-e tradiçioin repubblicañe a l'ea contrastâ, Pompeo (o quæ o sposò a figgia de Cesare, Giulia) e Crasso. I trei dominon effettivamente, sciben che illegalmente, a repubbrica. Cesare o fu eletto console pe o 59. O feççe approvâ una lezze agraia ch'a l'ordenava a distribuçion de tære ancon disponibile.
Mediante un plebiscio o l'ebbe o comando militâ da Gallia Cisalpiña e de l'Illiigo, a-o quæ o Senato o l'azonse a Gallia Narbonense. Inta Gallia o l'intervegne subbito contro i Elveççi che menaççavan a provincia romaña, vinçendoli a Bibratte (58), e contro o prinçipe germanico Ariovisto, ch'o s'ea stabilio inta Gallia, costrenzendolo a ripassâ o Ren. Into 57 o vinse i Nervi e o sottomisse o paise di Belgi. Into 56 o sottomisse i Veneti de l'Armoega e mentre o so lœugotenente Publio Crasso, figgio do triunviro, o l'occupava l'Aquitania, o sconfisse i Moin e i Menapi, portando a termine l'occupaçion do Belgio. Into 55 o disperse i Tentei e i Uxipeti, e pe compî un'açion dimostrativa contro i so alliæ o feççe costruî un ponte in sce-o Ren, o traversò o sciumme, o devastò o paise di Scigambri e quello di Ubi. O se voze' quindi a-a Britannia organizzando doe spediçioin into 55 e into 54 ma o trovò fea rescistença. Tornao in Gallia, o dovette frontezzâ e agitaçioin organizzæ specialmente da Ambiorixe, cappo di Eburoin, e contro de lê o dovette condue una guerriggia sfibrante e sterile. A rebellion a razonse o so curmine into 52, sotta a guidda de Verçinzetorixe. Cesare o preize Avaigo, o fallì davanti a Gergovia, ma doppo avei costreito Verçinzetorixe a rifugiâse a Alexia, o ghe l'ascidiò e mediante un'açion militâ genialiscima o-o vinse e o mandò prexonê a Romma. Quindi, con di açioin risolutive contra i poppoli no ancon sozzovæ, o compì l'œuvia de conquista da Gallia.
O triunvirao con Pompeo e Crasso, rinnovao inte l'accordio de Lucca (56), o s'ea desfæto co-a morte de Crasso (53), e Pompeo, approfittando de l'assença de Cesare, o l'ea de fæto o padron de Romma. Quande Cesare, a-a fin da guæra gallica, o pose a candidatua a-o consolato, Pompeo o preteize che Cesare o foise presente a Romma doppo avei deposto l'imperium. Cesare, ch'o no voeiva mettise in tâ moddo a-a mercè de Pompeo, o se preparò a-o conflito armao. Deciarao nemigo pubbrico, o varcò a-o Rubicon o confin de l'Italia (zenn. 49), violando a lezze ch'a vietava a presença in Italia di magistræ investii de imperium provinciâ. In sostança, Cesare voeiva avei sotta man e so fedele legioin inte l'atto de fáse defei o consolato, mentre ço no poeiva êse consentio da Pompeo o quæ, pù voendo primmezzâ int'o stæto, o tegniva lontañe inta Spagna e so legioin e o miava coscì a aseguáse una specie de prinçipato legâ che molti oligarchichi ean propensci a aççettâ.
Ma appunto pe questo o se trovò in Italia disarmao de fronte a Cesare. Questi con una legion o l'avançò con tanta rapiditæ che Pompeo o vidde imposcibile ogni rescistença e o se retiò in Grecia. Occupâ Romma e l'Italia, Cesare o conquistò l'alliâ Marseggia che, fedele a-o Senato, a gh'aveiva refiao obbediença, o domò in Spagna e legioin de Pompeo comandæ da Afranio e Petreio. O se voze' quindi contra o Pompeo ch'o l'aveiva organizzao in Oriente un esercito noteive, ma no agguerrio e omogeneo comme quello de Cesare; no l'è quindi maaveggia se doppo alterne vexende o Cesare riportò in sce-o Pompeo a decixiva vittoia de Farsalo (48); Pompeo fu da pœu assascinao in Egitto dove o l'aveiva çercao scampo. Recaose a Lusciandria, Cesare o pose in sce-o trono de Egitto Cleopatra, o vinse Farnaxe II into gio de 5 giorni (veni vidi vici) presso Zela (47). Lasciao in Italia magister equitum Marco Antogno, o sbarcò in Africa dove i Pompeien, alliæse a Giuba I de Numidia, se mostravan menaççoxi e nonostante l'infeioitæ de forçe o-i vinse a Tapso (46): Labien, ex cesarian, e i figgi de Pompeo fuzzin in Spagna; i maggioî esponenti da façion e Giuba perin, Caton o se desse a morte. A Munda (45) o sconfisse Gneo Pompeo, figgio do Grande.
Padron ormai do stæto, o l'atteize con ecceçionâ sagaxa e energia a riordinâ a cosa pubbrica e, sorvetutto, a consolidâ int'o mæximo tempo l'aotoritæ centrâ e i aotonomie locæ. Doppo a battaggia de Farsalo o l'ebbe a dittatua a tempo indeterminao, o consolato pe 5 anni, a poistæ tribuniçia a vitta, pe trei anni o tègne a praefectura morum, doppo a vittoia de Munda o riçeve' da-o Senato o tittolo de imperator: questa somma de poei civî e militæ a configurava o so governo comme una monarchia. O riordinò o stæto co-ina serie de lezze, o completò a so posta o Senato, o dedusse de colonie, o distribuì de tære a-i so veteren, o riformò o calendaio, o disegnò di aodaxi progetti urbanisteghi in Romma. Dexidioso de paxificâ i añimi, o l'amnistiò i nemighi; o l'adottò Ottavio, o futúo Aogusto. Quæ che foisan i so concetti definitivi in sce-e forme da dâ a-o so governo, çerto l'è, e a nisciun sfuzziva, ch'o l'intendeiva conservâ e trasmette a un successô a pinezza de l'aotoritæ ch'a l'ea inte so moen. E questo spiega o contrasto into quæ se trovavan con lê tutti quelli, e ean tanti, che pe di motivi diversci arestavan attaccæ a-a tradiçion da libertæ repubbricaña.
Formaase una conzua de circa 60 senatoî, capezzæ da Bruto e da Cascio, o fu amaççao con 23 corpi de pugnâ inta Curia Pompeia davanti a-a statua de Pompeo a-e ide de março do 44 a. C.
Ma se molti di disegni de Cesare perin con lê, una gran parte da so œuvia a ghe sopravisse: ançitutto a concescion da çittadinança a-i Transpaden, pe-a quæ l'Italia into senso politico a razonse effettivamente o confin di Arpe, da pœu a conquista da Gallia e l'inandio a-a piña integraçion di Galli into mondo Roman (pres., esercito, vitta pubbrica), ch'o feççe de questo paise un centro e un baluardo da civiltæ latiña. Infin co-a rapiditæ, arditezza, organixitæ da so œuvia de legislaçion e de governo, o mostrò i vantaggi che poeiva avei Romma da l'aboliçion de l'oligarchia senatoia a-a quæ se doveiva o magoverno do quæ soffrivan a çittæ e l'Impeo, e in tâ moddo o l'axeivoò a-o so erede e successô Ottavian a via ch'a-o condusse a-o prinçipato.
O so retræto o n'è noto segge da-e monæe, segge da de teste marmoie (Pisa, Camposanto, Vatican, Berlin, Nappoli, Castello de Agliè), e da-a statua loricâ into Paaxo Senatoio a Romma; tutte presentan un volto magro, ossúo, con inçipiente calvizie, sbarbao. A figua de Cesare a l'ha inspiao numeroxi artisti e di œuvie d'arte d'ogni tempo, specie de tiatro.
[Càngia] œuvie
Cesare o fu ascì eccellente scritô, libero da modelli, guidao solo da-o so genio. Se cittan do Cesare zoeno un poemetto Laudes Herculis, una tragedia Oedipus, di âtre poexie legge; ciu tardi (46 a. C.), durante a marcia da Romma a Munda o compose un poemetto d'imprescioin de viægio: iter. O l'arecugette ascì di moddi de dî argui (Dicta ò Apophthegmata). De l'oratoia, tutta politica, de Cesare, ben ammirâ da-i so contemporanei e esaltâ da Çiçion mæximo e doppo da Quintilian e âtri, no resta ninte. O s'occupò ascì de teorie lenguisteghe into trattao De analogia, do 54, dedicao a Çiçion, in doi libbri; o ghe mostrava che base de ogni eloquença a l'è a çernia de paole e che bezœugna fuzzî e paole insolite; prinçipio baxilâ n'ea a ratio, l'analogia di Lusciandrin. Importante doveiva êse l'Anticato, finta oraçion giudiziaia in risposta a-o panegiico de Ciceron pe Caton morto. De lettie de Cesare gh'emmo solo di sazzi inta colleçion de lettie çiçioniañe: brevi, limpide, concise. Grave sorvetutto l'è a perdia de relaçioin a-o Senato in sce-e operaçioin inta Gallia. I Commentarii de bello Gallico, composti rapidamente inte l'inverno 52-51, e quelli de bello civili dovieivan êse, comme dixe a paola commentari, sencia arecugeita de materiâ pe storichi e poeti futui; ma za o Ciceron giudicandoli da-o punto de vista lettiaio, o i dixeiva nudi, recti, venusti, azonzendo che Cesare o l'aveiva levao a-o futúo storico a poscibilitæ de raccontâ quelli fæti megio de lê. O carattere eviddentemente apologetico de quelli o rende necessaie de riserve in sce-a veitæ do contegnúo, specialmente pe i Commentarii de bello civili. O Bellum Gallicum o dà in 7 libbri o racconto di anni de guæra da-o 58 a-o 52: da-a spediçion contro i Elveççi scin a-a vittoia definitiva. O Bellum Civile in trei libbri o dà o racconto di fæti da-o 49 a-o 48: da-o Rubicon a Lusciandria. Di ofiçiæ de Cesare completon l'œuvia: Aulo Irzio o scrisse un ottavo libbro do Bellum Gallicum comprendente i avvegnimenti do 51 e do 50, sforçandose de seguî int'o scrive a mainea de Cesare; no lontan da lê (e segondo i ciu, aoa, da identificase con lê) l'è l'aotô do primmo di trei scriti in continuaçion do Bellum Civile contegninti i eventi de guæra di anni 47, 46, e 45: Bellum Alexandrinum, Bellum Africanum, Bellum Hispaniense (incompleto). I aotoî di âtri doi, ignoti, son ben infeioî pe prexi de lengua e de stile.


text:
Sudafrica
Nomme ûffiçiâ: Republic of South Africa, stato de l'Africa meridionâ.
O Sudafrica o g'ha trei capitæ, a legislatìä a l'è Çittæ do Capo, quella amministratìa a l'è Pretoria e quella giûdiçiâja Bloemfontein.
O l'è a primma potensa econommica do continente african e de sovente a s'a scitûa tra i paixi svilûppæ do mondo.
O g'ha 'na sûperfiçie de 1.219.912 km2, e 'na popolassion totâle de 44.187.637 abitanti, con 'na denscitæ de 36 ab/km2.
O l'è indipendente da o Regno Unïo da o 1910, e e lengua ûffiçiæ son l'afrikaans e l'ingleise, e âtre comme Ndebele, Sesotho, Swazi, Tsonga, Tswana, Venda, Xhosa e Zulu.


text:
Federigo Barbarossa
Federigo I imperatô, dîto o "Barbarossa" (ted. Rotbart, n. 1125 - m. into sciumme Göksu, 1190).
Figgio de Federigo II, ducca de Svevia, e de Giuditta, sœu de Enrico o Superbo, ducca de Bavea, o vègne ducca de Svevia a-a morte do poæ (1147). A-a morte de so barba Corado III, re de Germania, o fu eletto so successô a Francoforte (4 março 1152), doppo êse ariescio a procuâse ascì l'appoggio do coxin Enrico o Lion, ducca de Sassonia, co-a promissa de restituighe o ducato de Bavea, che Corado gh'aiva levao. A prœuvo a questo compromisso a poxiçion de Federigo in Germania a fu politicamente assæ ciu stabile.
Fin d'alloa e direttrixe da so politica miavan a paxificâ a scituaçion interna da Germania e a ripristinâ in Italia un'effettiva aotoritæ regia, a-a quæ ea collegao o titolo impeiâ. L'unanimitæ da so eleçion, comme pù o sostegno compatto da gexa tedesca, reisan poscibile a Federigo de assumme un attezamento de indipendença verso o papato.
A prœuvo a accordio con pappa Eügenio III, a-o quæ tra l'âtro o l'aveiva aseguao o so appoggio contra o re de Seçilia, Federigo o desceize in Italia (ott. 1154) e, inta dieta de Roncaggia, o promulgò un editto ch'o prevedeiva a restituçion di driti regi da parte di Comun che se n'ean impossessæ inta primma meitæ do seccolo e che avieivan dovúo sottostâ a di fonçionai de nomina imperiâ.
Incoronao a Monza re d'Italia (15 arvî 1155), o proseguì verso Romma, dove o soppresse o Comun che se gh'ea costituio e ne consegnò un di ispiatoî, Arnado da Brescia, a-o pontefixe Adrian IV, succedúo a Eugenio III, e o se feççe incoronâ da questo imperatô o 18 zugno 1155, doppo avei vinto a rescistença da ribelle Tortoña; o no mantègne tuttavia a promissa de affrontâ i Normanni e o prefei tornasene in Germania. Chì o riaffermò a propria aotoritæ e o prestiggio de l'impeo: inta dieta de Ratisboña (1156) o sançì a cescion da Bavea a Enrico o Lion e o ne risarçì i Babenberg co l'elevaçion de l'Aostria a ducato. Into luggio do mæximo anno o sposò (e precedente noççe [1147] con Adele de Vohburg ean stæte annullæ derê so recesta da-o pappa into 1153) Beatrixe, figgia do conte Rinaldo III e erede da Borgogna.
O tornò quindi, into 1158, in Italia pe riaffermâ i so diritti sovren in sce-i Comun lombardi, e particolarmente in sce Milan, ch'a fu costreita a pagâ una forte murta. Into nov. do mæximo anno o convocò torna una dieta a Roncaggia e appoggiandose ascì a-e teorie do diritto roman o studdio do quæ o l'aveiva repiggiao vigô inte quelli anni, o ghe emanò a Constitutio de regalibus, vea carta di driti sovren impeiæ, ch'a fu formalmente riconosciua ascì da-i rappresentanti di Comun. Tâ riconoscimento o no varse tuttavia a allontanâ o conflito tra l'aotoritæ imperiâ e l'aotonomismo di Comun, decixi a no renonçiâ a-e libertæ ótegnue co-i precedenti imperatoî. A-o contrasto co-i Comun s'accompagnò l'âtro co-o papato, pe a preteisa imperiâ de intervegnî inte eleçioin episcopæ; tâ contrasto o divegne insanabile a-a morte de Adrian IV co l'eleçion do card. Bandinelli, Lusciandro III (1159), deciso assertô de texi teocratiche che sostegnivan a supremaçia do papato in sce l'impeo e a-o quæ o Federigo o contrappose l'antipappa Vittô IV (e doppo a morte de questo, 1164, o nœuvo antipappa Pasquâ III). A naturâ alliança tra o pontefixe e i Comun a spinse l'imperatô a un nœuvo intervento contro Milan ch'a fu rasa a-o sœu into 1162. Into 1167 mentre Lusciandro III o se rifugiava presso i Normanni, Federigo o l'occupò a mæxima Romma, ma una violenta epidemia a deximò o so esercito e a-o costrense a tornâ in Germania.
Into frattempo molti Comun de l'Italia settentrionâ s'ean unii inta liga lombarda (zuâ a Pontidda, arvî 1167). Soltanto doppo avei regolao i affæ de Germania (ma sença ótegnî da-o coxin Enrico o Lion l'agiutto militâ pe a nœuva disceisa in Italia) o Federigo o tornò inta penisoa into 1174. A l'infrutuoso aseddio de Lusciandria (ott. 1174 - arv. 1175), o seguì into 1176 a sconfita de Legnan, ch'a portò o Federigo in sce-a via de trattative. A paxe tra pappa e impiao a fu coscì conclusa a Veneçia o 21 luggio 1177: Federigo o riconobbe Lusciandro III quæ unico e legittimo pontefixe e o firmò co-i Comun una tregua de sei anni. A succesciva paxe de Constança (1183) a costituì un sostançiâ riconoscimento, da parte de Federigo, de libertæ çittadiñe contra a-a so formâ aççettaçion da sovranitæ imperiâ e a-o pagamento de un tribúo.
In Germania intanto i rapporti de Federigo con Enrico o Lion razonzeivan o so punto critico. Doppo aveilo inutilmente exortao a giustificase dinançi a lê, Federigo, foscia preoccupao che a formaçion di scingoli stæti regionæ comme quello do coxo a poesse nœuxe a l'aotoritæ de l'Impeo, o deciarò Enrico descheito da-o possesso de tutti i ben feüdæ e allodiæ e o l'assegnò o dominio in sce-a Sassonia e in sce-a Bavea a-i Wittelsbach. Into 1181, a Erfurt, o Lion, ch'o l'aiva opposto rescistença anche armâ a-e mezue imperiæ, o dovette domandâ o perdon de Federigo e accettâ l'exillio.
Inta dieta de Magonça (1188) Federigo o s'impegnò a condue una croxâ contra i infedeli. Partio da Ratisboña into mazzo do 1189, o moì negando into sciumme Göksu inti presci de Seleüçia in Çiliçia.
A figua de Federigo, che a tradiçion comunâ italiaña ligò a-e crudeltæ contro Milan e Tortoña, faxendola into Resorzimento quæxi a prefiguaçion de l'oppressô tedesco, a trovò invece consenso into sentimento naçionâ germanico, ch'o-a cantò inte inalumieive saghe comme quella do púo eroe germanico, do gran re ch'o dorme inte l'antro segretto de montagne de Turingia læsto a resorze pe a grandeçça da Germania.


text:
Hong Kong
Nomme offiçia: 中華人民共和國香港特別行政區 - Zhōnghuá Rénmín Gònghéguó Xiānggǎng Tèbié Xíngzhèngqū in cineise, Hong Kong Special Administrative Region of the People's Republic of China in ingleise (Region de Hong Kong a Amministraçion Speçiâ da Repûbbrica Popolâ da Cinn-a), o l'è 'n stato de l'Asia orientâ c'o fa pârte Cinn-a da o 1997 davanti a lezze, ma o g'ha 'n'amministraçion econommica quæxi indipendente.
De primm-a colonia britannega (1842-1997), storicamente a sêu capitâ a l'ëa Victoria City, ma 'sto tæritojo o no g'ha 'na capitâ ofiçiâ, scibben a sede do governo a s'attrêuva inti Distritti Çentra e Oçidentâ (Central District e Western District).
O g'ha 'na sûperfiçie de 1.104 km² e 'na popolassion de 6.921.700 abitanti (stimòu 2006).
O nomme "Hong Kong" o vêu dî "pòrto do profûmmo".
O se dêuvia o dòllaro do Hong Kong, e se pârlan ingleise e cineise (inta variante cantoneise).


text:
Braxî
[Càngia] Dati generâli
Nomme offiçiâ: República Federativa do Brasil. Pàize de l'America do Sud, membro d'o Mercosur, a sêu capitâ a l'è Braxilia.
O l'è o ciû grande d'i Stati de l'America do Sud e o quinto d'o môndo. O g'ha confïn con quæxi tûtti i stati sûdamerichen, eccetto Cile e l'Ecuadòr.
A sêu popolassiôn a conta 188.098.127 abitanti (2006), insce 'na sûperfiçie de 8.514.877 km2.
Antiga colonia portoghéize, quella a l'è a sêu léngua ofiçiâ parlä daa maggiôransa d'a popolassiôn, scibben cfe ghe segge di âtre lengue minôïtâje portæ dai immigranti comme o tedesco, l'italian, o giapponéize, o côrean, e o spagnòllo.
E prinçipæ çittæ son: São Paulo, Rio de Janeiro, Braxilia, Salvador, Belo Horizonte, Fortaleza, Curitiba, Porto Alegre, etc.
A sêu economia a l'è a ciû grande de l'America Latinn-a e a dèxima d'o môndo. O l'è 'na gran potensa in agricôltûa e o g'ha 'n settô indûstriâle môlto svilûppòu, sôviatûtto in automòbili e aeronavi. O tûriximo o l'é anche cresciûo môlto, essendo a primma destinasion d'America Latinn-a.
A mûxica, a dansa e a letiatûa braxiliann-a, o football, e-e spiage son famôse in tûtto o môndo.
[Càngia] Stoja
O primmo descrovitô d'o Braxî o l'è stæto Pedro Álvares Cabral, c'o l'ha visto e tære brasiliann-e pe a primma vòtta o 21 arvî 1500 e o giôrno dòppo o l'é sbarcòu a Porto Seguro (Bahia). Svilûppando l' agricôltûa con mandêuvia scciava, Salvador o l'é diventòu a primma capitâ. Indipendente da-o Pôrtôgallo da-o 1822, nasce l'Impeo do Braxî.


text:
Aten
Atën,(in greco Aθήva, Athína) a l'è a capitâ e çittæ ciû importante d'a Greçia.
[Càngia] Dati generâli
'Sta cèlebbre çittæ a l'è l'origgine de ûnna de-e primme democraçie formali e a g'ha nûmeroxi scïti archeologici de straordinaria importansa, tra löo o Partenon inscie l'Acropoli.
A g'ha 'na popolassion de 5.005.514 abitanti (2006).
In Aten son stæti organissæ in 1896 i primmi Zêughi Olimpici d'Estæ e i Zêughi Olimpici de 2004.
[Càngia] Scïti storici, tûrìximo e archeologia
- L'Acropoli, co-o Partenon, l'Erechteion, Propilei, tempio d'Atenea Nikè e museo.
- Àgora antiga.
- Àgora romann-a.
- Arco d'Adrian.
- Monumento de Filopappos.
- Monumento de Lisìcrate.
- Ciassa Monastiraki.
- Tempio de Zeus Olimpico.
- Pnyx, 'na collinn-a vexin a l'Acropoli
- L'Areòpago
- Stàddio Panathinaiko, constrûto pe-i primmi Zêughi Olimpici d'a modernitæ in 1895, into mæximo posto dove gh'ëa o stàddio de l'Aten antiga.
- Accademia de Platôn.
- Monastëo de Kesariani
- Monastëo de Dafni, dicciaròu patrimonnio de l'ûmanitæ.
- Mûseo Archeològgico Naçionâ.
- Quartæ de Plaka
- Anafiòtika
- Ciassa Sìntagma, chêu de l'Aten moderna, dove gh'è o Parlamento.
- Porto d'o Pireo.
- A "triloggìa neoclàxica": trei ediffiçi d'o sèccolo XIX: l'Accademia, a Bibbliotteca e l'Ûniverscitæ, inscia çentrica via d'Eleftherios Venizelos, ciammä ascì Panepistimiou (=ûniverscitæ).
- Monte Licabètto.
[Càngia] Veddi ascì
Pe ciû dettaggi insci scïti tûristixi e-i edifiçi stòrixi d'a Greçia:
- Panoramma aèreo de l'àrea metropolitann-a d'Aten, da Google Maps
- Ministëo greco de Côltûa con dati archeològgici de tûtta Greçia (in ingléize).
- Scïto ûffiçiâ d'a çittæ (greco e ingléize)
- Aten e Sparta: comparaxôn de l'organissassiôn de-e dôe çittæ ciû importanti d'a Greçia Antiga.
- Percorzo stòrico pe l'archittettûa e l'ûrbanìximo d'Atën da 1880 a 2001 (ingléize, françéize e greco)
- Fotografîe d'Aten


text:
Asunción
Asunción, ûffiçialmente Nuestra Señora Santa María de la Asunción, a l'è a capitâ da Repûbbrica do Paraguay.
Scitûä inscio sciûmme Paraguay, vexin a-o confin con l'Argentinn-a, o l'è 'n mûniçipio outònomo, sajéiva a dî c'o no fa pârte de nisciûn d'i dipartamenti da naçion.
Into 2006, a g'âva 'na popolassiôn de 515.662 abitanti, essendo l'ûrbe ciû grande do Paraguay. A sêu area metropolitann-a, dïta Gran Asunción, a comprende e çittæ de San Lorenzo, Lambaré, Fernando de la Mora, Capiatá, Luque, Mariano Roque Alonso, Ñemby, Villa Elisa e San Antonio, e quæ fan oumentâ a sêu popolassiôn a circa 1.600.000 abitanti. A sêu sûperfiçie a l'è de 117 km².
A l'è a sede d'i trei poei do stato, sêu porto (fluviâ) prinçipâ e o sêu ciû importante çentro coltûâ.


text:
Cristoffa Combo
Cristoffa Combo pron. /kriˈstɔffa ˈkuŋbu/ (o Cömbo[1] o Cunbu[2] , ciu spesso ciammòu cu-a forma italianizzante Cristoforo Colombo pron. /kri'stɔffuru ku'luŋbu/, primma d'o XIX sec. Christoffa Corombo[3] pron. /kriˈʃtɔffa kuˈɹuŋbu/; Zena (?), tra o 25 agosto e o 31 ötobre 1451 - Valladolid, 20 mazzo 1506, ) navegatô, esploratô e colonizatô.
[Càngia] Biografia
Poco se sa d'i primmi anni d'a vitta d'o Combo. A ciu gran parte d'i studioxi, çitando o so testamento d'o 1498 e d'i documenti d'archivvio de Zena e Sann-a, pensan ch'o segge nasciuo à Zena inte'na famiggia crestiann-a, ma s'é dito ascí ch'o l'ea 'n giudeo convertio ò ch'o nascè in Spàgna, Portogallo ò da 'n'atra parte. O Combo o l'ea o primogennito de Domennego Combo, un lanê e mercante zeneize, e de Suzanna Fontannarossa, so mogê. A so carêa de mainâ a comensò int'a marinn-a mercantî portogheize. Doppo d'ese sopravisciuo à'n noufraggio o-u largo d'o Cò de San Viçenso, à l'estremitæ sud-öcidentâ d'o Portogallo d'o 1476, o se stabilì à Lisbonn-a insemme à so fræ Bèrtomê. Travagiavan tutti doî comme cartoggrafi, ma o Combo o l'ea prinçipalmente 'n imprezaio de mâ. D'o 1477 o l'ea in Islanda e Irlanda co-a marinn-a mercantî e d'o 1478 o l'acatava succao à Madeira comme agente pa-a ditta zeneize d'i Çentuioin. D'o 1479 o maiò a Feipa Perestrello e Moniz, de'na nobbile famiggia portogheize descheita. So figgio Diego o nascè d'o 1480. Tra o 1482 e o 1485 o Combo o comerciò longo e coste d'a Guinea e de l'Öo, inte l'Affrica Öcidentâ, e o fesse o-u meno un viægio a-a fortessa portogheize de San Zorzo d'a Minn-a, avendo öcaxon de imprende a navigasion portogheize e o scistema d'i venti atlantichi. A Feipa a moì d'o 1485 e o Combo o començò 'na relasion co-a Beatrixe Enríquez de Harana de Cordoba, da-a quæ o l'ebbe o so segondo figgio Ferdinando. D'o 1484 o Combo o comensò à çercâ suporto pe'na traversâ atlantica da rè Zane II de Portogallo ma o ghe fu negou. D'o 1486 o Combo o s'ea stabilio in Spagna e o çercava l'apoggio d'o rè Ferdinando e d'a renn-a Zabella. Doppo avei riçevuo comme minnimo doi refui, a-a fin o l'ötegnì o suporto reâ de zenâ d'o 1492, questo grassie sorvetutto à l'intervento d'o tesoê de Spagna, Luigi de Santangel e d'i fræ françeschen d'a Rabidda, vexin à Huelva, da-i quæ o Combo o l'ea stæto int'a stæ d'o 1491. Zane Perez d'a Rabidda o l'ea stæto un d'i confessoî d'a reginn-a e fòscia o ghe procurò l'ödiensa cruciale.
O fervô miscionaio e anti-islammico, a potensa de Castiggia e Aragonn-a, a poïa d'o Portogallo, a bramma d'ou, o dexideio d'aventua, a spiança de conquista e o viaxo bezeugno che l'Euiropa a gh'aiva de'na fonte afidabbile d'erbe e de speççie pe cuxinâ, saxonâ e pa-a meixinn-a, tutt'insemme produssan 'n'esploxon d'energia ch'a dè l'asbrio a-o primmo viægio.
O Combo o l'ea stæto presente à l'aseddio de Granadda, urtima roccaforte d'i Möi à cazze a-a Spagna (2 de zenâ 1492) e o l'ea appreuvo à tornasene da Granadda a-a Rabidda quande o fu reciamou a-a corte de Spagna pa-a vitale ödiença reâ. A preisa de Granadda a l'aiva descadenou l'euiforia tra i Spagnolli crestien e favoîo tutti i progetti pe-o trionfo finâ insce-o mondo islammico, magara faxendo o gio d'o mondo e pigiandolo de derê. 'N assato diretto verso oriente o saiæ stæto difiççile peuscia che l'impeo Ötoman e d'i atri stæti islammichi int'a region ean appreuvo à guägnâ de força de 'na mainea mai tanto spedia da menaçâ e mæxime monarchie crestiann-e. E potense islammiche aveivan serou e vie de tæra verso öriente e reiso a rotta pe-o Mâ Rosso estremamente difiççile da piggiâ.
Int'a lettia de prefaçion o-u giornâ d'o primmo viægio, l'armiraggio o l'evvoca schillentemente e so proppie speranse e o e liga tutte insemme a-a conquista de l'infedele, a-a vitoia d'a cristianitæ e a-a rotta öcidentâ de scoverta e alliança crestiann-a:
... e viddi o rè d'i Möi sciortî da-e porte d'a çittæ e baxâ d'e moen reæ d'e Vostre Maestæ... e e Vostre Maestæ, comme Crestien Catollichi... pensòn de mandâ mi, Cristòffa Combo, int'e dite parte de l'India, pe vedde quelli prinçipi e gente e tære... e a mainea ch'a doviæ ese deuviâ pe convertîli a-a nostra Santa Fè, e ordenòn che mi non andesse pe tæra verso öriente, comme se söle andâ, ma via öcidente, che scin à ancœu no semmo pe çerto se quarchedun ghe segge ancon passao; coscì, avendo cacciou feua tutti i Giudei da-i vostri regni e scignorie int'o mæximo meize de zenâ, e Vostre Arteççe comandon che mi, co-ina flotta bastante, andesse int'e dite parte de l'India, e pe questo me garantisci grende recompense e me fesci nobbile coscí che da alloa in avanti me poese frexâ d'o "Don" e foise armiraggio d'o Mâ Öcean e viçerè e governao perpettoo d'e isoe e d'o continente ch'avesse descoverto... e che o mæ primogennito me succedesse e coscì via de generaçion in generaçion pe sempre.
Quindi in muggio d'interesci ean mescciæ inte st'aventua, ch'a l'ea, in sostansa, o tentativo de trovâ a via pe-e ricche tære d'o Catai (Cinn-a), pe l'India, e e mittiche isoe de l'öo e d'e speççie de l'Oriente, navegando verso ovest pe quello che se presumeiva ese d'o mâ averto. L'ea ciæo che o mæximo Combo de sta mainea o sperava de tiâse sciu da-e so ummile origgine, d'amugiâ palanche pe-a so famiggia e de intrâ à fâ parte d'a nobiltæ spagnolla. Scimilemente, ma insce 'n atro livello, i monarchi catollichi speravan che 'n'impreiza tâ a gh'avieiva fæto guägnâ d'importansa tra e monarchie de l'Euiropa, specce à peto d'o rivâ prinçipâ, o Portogallo. Quindi, alliandose co-o papato (in sto caxo, co-o pappa Borgia Lusciandro IV [1492 - 1503]), poeivan sperâ de pigiâ a guidda d'a guæra crestiann-a contra i infedeli.
Insce 'n livello ancon ciu elevou, i fræ françeschen se preparavan a-a fin d'o mondo, comme credeivan foise profetizâ int'e Revelaçioin à Zane. Segondo quella vixon escatologgica, a crestianitæ a l'aviæ repigiou Gerusalemme e stabilio un imperao crestian in Tærasanta comme precondiçion pe-a vegnua e a sconfitta de l'Anticristo, a converscion crestiann-a de tutta l'umanitæ e o Giudiççio Universâ. I françeschen, e non solo liatri, speravan che o cian d'o Combo o l'aviæ aggiutou à finançiâ 'na croxâ in Tærasanta ch'a l'aviæ scinn-a riçevuo d'i rinforsci da-o lezendaio Præ Zane, che se pensava o sopravivesse co-i so discendenti int'e tære à oriente d'i infedeli. Se stimava che o maæximo imperou d'o Catai - che i Euiropei ciamavan o Cangrande de l'Orda d'Öo - o foise interessou int'o crestianeximo, e o Combo o se portava appreuvo 'na lettia d'amicissia indirissâ à lê da-i monarchi spagnolli. In fin, se saveiva che l'esploratô portogheize Bertomê Dias, costezzando l'Affrica öcidentâ o s'ea spinto ciu à sud de San Zorzo d'a Minn-a, in çerchia de 'na rotta marittima örientâ po-u Catai e l'India. No beseugnava permette a-i Portogheixi de descrovî quella rotta.
[Càngia] O primmo viægio
E nave po-u primmo viægio - a Ninna, a Pinta e a Santa Maja - fun equipagiæ à Palos, insce-o sciumme Tinto, in Spagna. D'i consorçi formæ da 'n öfiçiâ d'o tesöo reâ e composti pe-a ciu gran parte da d'i banchê zeneixi e fiorentin de Seviggia fornin a-o manco 1.140.000 maravedì pe armâ a spediçion, e o Combo providde pe ciu che 'n terço d'a somma pe-a quæ contribuin o rè e a reginn-a. A reginn-a Isabella a no dovette quindi impegnâse i gioielli (un mito ch'o misse in gîo po-u primmo o Bertomê de Las Casas int'o 16mo seccolo).
A piccena flotta a sarpò o 3 d'agosto 1492. O gennio pe-a navigaçion de l'armiraggio o se fè vedde subbito con virâ à sud verso e Canaie, o-u largo d'e coste de l'Affrica, in leugo de navegâ à övest verso i Azore. I venti da övest che sciuscian int'i Azore aveivan batuo i tentativi precedenti de navegâ verso l'öcidente, ma int'e Canaie i trei barchi poettan inganciâ i venti da nord-est; in cangio, po-u ritorno contavan insce quelli atri venti da övest. Doppo avei passou quæxi un meize a-e Canaie e nave sarpon da San Sebastian d'a Gomæa o 6 de setembre.
Diverse votte in setembre e int'i primmi d'otobre i mainæ vin d'a vegetaçion ch'a galezava e varrie specce d'öxelli - tutti scangiæ pe d'i segni ch'a tæra a l'ea vexinn-a. Ma o 10 d'otobre a ciusma a l'aiva començou à perde a paçiença e a mogognava che sensa tocâ tæra i venti contrai e l'esourimento d'e scorte gh'avieivan impedio de tornâ à casa. O Combo o quëtò e so poïe, a-o manco pe-o momento, e o 12 d'otobre a tæra a fu avistâ da-a Pinta (sciben che o Combo ciu tardi insce-a Ninna o se pigiò quello meito). Gh'é gran conteiza insce-o leugo d'o primo sbarco a-i Caraibi, ciamou Guanahani, ma l'isoa San Salvador (Watlings) int'e Bahamas a l'é generalmente prefeïa à d'i atre isoe d'e Bahamas comme Samana Cay, Rum Cay, ò e Plana Cay, ò dunque a-e Turks e Caicos. Comunque a parte ciantâ o ghidon reâ o Combo o ghe stette poco, anscioso de continuâ pe-o Cipango (Giappon). O pensava d'aveilo trovou in Cubba, dovve o sbarcò o 28 d'otobre, ma o primmo de novembre o se convinse che Cubba a foise o mæximo Catai, sciben ch'o l'avesse ancon da trovâ traccia de gren çitæ. Pertanto o 5 de dexembre o virò inderê verso sud-est in çerchia d'a mittica çitæ de Zaiton (Quanzhou, Cinn-a), mancando coscì l'unnica poscibilitæ ch'o l'aviæ mai avuo de pösâ pê insce-o seu d'a Floridda.
Venti contrai porton a flotta à 'n isoa ciamâ Ayti (Haitti) da-i so abitanti Tain; o 6 de dexembre o Combo o a rebatezò La Isla Española, o Hispaniolla. Pâ ch'o l'avesse pensou che l'Hispaniolla a poese ese Cipango o foscia unn-a d'e favolosamente ricche isoe da-e quæ a flotta triennâ d'o re Salomon aveiva portou inderê à Gerusalemme öo, gemme e speççie (1 Re 10:11, 22); o che dunque a poese aveighe da fâ co-o regno bibblico de Sabba. Lazú o Combo quante meno o l'atrovò asæ de l'öo e d'a prosperitæ pe sarvâse da-o ridiccolo 'na votta tornou in Spagna. Con l'agiutto de'n cacicco Tain, ò cappo indian, ch'o se ciamava Guacanagarì, o l'imbastì un fortin insce-a costa setentrionâ de l'isoa, o-o ciamò La Navidad e o ghe misse 39 ommi de guardia scin a-o so ritorno. Do-u momento che a Santa Maja a s'ea incaliâ ghe fu legne e scorte de ciu pe-a guarnixon.
O 16 de zenâ d'o 1493 o Combo o sarpò pe-a Spagna co-e doe nave che gh'arestava. O viægio de ritorno o fu un peson. I venti da l'övest i sponcion davei verso ca', ma a-a meitæ de frevâ 'na tempesta teribbile a l'ingugì a flotta. A Ninna a çercò repao à Santamaja int'i Azore, dovve o Combo o l'andò in pellegrinaggio de ringraçiamento à l'artâ d'a Vergine; ninte de meno i outoritæ portogheize ostile imprexonon temporaniamente a squaddra. Doppo aveili fæti liberâ o Combo o proseguî cu-a nave avaiâ scin à Lisbonn-a. Chì o l'ebbe da incontrâ o re Zane II. Tutto questo o fesse sci che-o Combo o foise sospetou d'avei colaborou co-i nemixi d'a Spagna e o misse a-o lovvego o so ritorno à Palos o 15 de março.
Inte questo primmo viægio se accumulon tante tenscioin che saieivan sätæ torna feua à ogni impreisa sucesciva d'o Combo. Primma e ciu dannosa de tutte, l'aparentemente ata aspiraçion religiosa, scinn-a mistica, de l'armiraggio a l'ea incompatibbile co-a realtæ d'o comercio, d'a competision e d'a colonizzasion. O Combo o no reconobbe mai sto divaio e coscì o no poette mai cormâlo. L'armiraggio o l'adottò ascì un scistema de comando outocrattico ch'o ghe procurò tanti nemixi. De ciu, o Combo o l'ea determinou à portâ inderê d'o carrego uman e materiâ pe-i so sovren e pe lê mæximo, e çò o l'ea poscibbile solo se i so mainæ sachezavan, rapivan e favan d'i atre violense, specce in Hispaniolla. Sciben ch'o l'avesse frenou quarchedun d'i eccesci d'i so ommi, sti sviluppi ammoccon a so abilitæ de mantegnî un ato livello morale e in particolâ a preteiza che e so "descoverte" vegnissan da-a voentæ divinn-a. E ancon, a corte spagnolla a tiò torna feua i so dubbi latenti insce-a lealtæ verso a-a Spagna d'o Combo o foresto, e tra i so compagni ghe fu chi se ghe misse contro. O Capitan Pinzon o l'aiva misso in discuscion a rotta quande a flotta a razonse e Bahamas; ciu tardi o s'ea alontanou co-a Pinta da Cubba e da-o Combo, o 21 de novembre, sensa reconzonzise con lê scin a-o 6 de zenâ. A Pinta a feççe scâ à Baionn-a int'o viægio de ritorno separämente da-o Combo e a Ninna. Se o Pinzon o no foise morto coscì fito doppo o so ritorno, o comando a-o Combo pe-o segondo viægio a no saiæ stæta cosa segua.
[Càngia] O segondo e o terso viægio
L'öo, i papagaggi, e speççie e i prexonê ch'o Combo o mostrò a-i so sovren à Barçelonn-a convinsén tutti che gh'ea beseugno d'allestî fito un segondo viægio. O Combo o l'ea o-u mascimo d'a so popolaritæ e o 25 de sett. d'o 1493 o sarpò da Caddexe con a-o meno 17 nave. Stavotta a colonizzaçion e l'evangelizzaçion crestiann-a favan avertamente parte d'i cen, e d'i fratti fun incluxi inte l'equipaggio. A presensa de çirca 1300 ommi assödæ con fòscia 200 investitoî privæ e 'n piccolo contingente de cavaleria testimonnian i aspetative pe sta spediçion.
Passando torna da Gomæa int'e isoe Canaie, a flotta a piggiò 'na rotta ciu o-u sud che 'nt'o primmo viægio e a l'arrivò a-a Domenicca int'e Antille Menoî o 3 de novembre. Doppo avei avistao e isoe Vergine a l'intrò int'a baia Samanà in Hispaniolla o 23 de novembre. Michê da Cunnio, profondamente corpio da sto retorno spedio o l'öservò che "da che Zena a l'é Zena no s'é mai visto 'n ommo coscí dotou e uso de mâ comme o dito messê Armiraggio"
'Na spediçion a-a Navidad 4 giorni doppo a l'arestò alloâ int'o trovâ o fortin destruto e i ommi ammassæ. L'ea ciæo che a rescistensa d'i Tain e s'ea fæta ciu forte. Se construí a-a spedia d'i atre fortificaçioin, e 'na çittæ ascì, fondaa o 2 de zenâ e battezzâ L'Isabella, in önô d'a reginn-a. O 2 de frevâ Antögno de Torres o partì da L'Isabella con 12 nave, de l'öo, d'e speççie, d'i pappagaggi e d'i prexonê (a ciu gran parte d'i quæ a moì in viægio), e co-a gramma neuva insce-a Navidad e quarche lamentella ascì insce-i mettodi de governo d'o Combo. De mentre ch'o Torres o l'andava in Spagna, doî d'i subordinæ d'o Combo, Alonso de Ojeda e Pê Margarit, se vindicon po-u massacro d'a Navidad e catturon d'i scciavi. D'e março o Combo o l'explorò a valle Cibao (che se credeiva a foise a region ouriffera de l'isoa) e o ghe costruì a fortessa de San Tomaxo. Doppo, verso a-a fin d'arvî o pigiò a Ninna e atre doe nave e o l'andò à esplorâ a costa de Cubba e à çercâ l'öo int'a Giamaica, sarvo poi concludde che o bottin ciu ricco pe-i colonizanti a o prometteiva l'isoa de Hispaniolla. L'armiraggio o decise che Hispaniolla a l'ea davei a bibblica tæra de Sabba e che Cubba o l'ea o continente d'o Catai. O 12 de zugno 1494 o Combo o l'inscistette che i so ommi ne fessan ziamento - 'n'indicaçion ch'o l'ea intençionou à convinçe i so sovren ch'o l'ea arivou a-o Catai, sciben che non tutti i membri d'a spediçion foisan d'acordio con lê. L'anno doppo o l'inandiò 'na conquista decisa d'Hispaniolla, semenando devastaçion tra i Tain. Specce da-e öbieçioin de'n fratte, Benardo Buil, se dezumme ch'o Combo o doeuviò de longo e mainee forte.
L'armiraggio o partì da L'Isabella pa-a Spagna o 10 de marso 1496, lasciando i so fræ Bertomê e Diego o-u comando de l'insediamento. O l'arivò à Caddexe l'11 de zugno e o començò subbito à fâ prescioin insci-i so sovren, ch'ean à Burgos, po-u progetto de'n terço viægio. À quello tempo a Spagna a l'ea in guæra co-a França e a gh'aiva beseugno de fâse e tegnîse bonn-e e so alliançe; de ciu, o segondo viægio o n'aiva frutou solo che 'na parte de l'investimento. O Portogallo o l'ea ancon 'na menaçça, sciben che e doe naçioin se foisan convenientemente spartie tra lô l'Atlantico co-o Trattao de Tordesillas (7 de zugno 1494). Stando a-o tratou, a Spagna a poeiva pigiâse tutti i territöi à öcidente de na linnia, træta da polo à polo, 370 lighe - o sæ çirca 1185 miggia (1910 km) - à ovest d'e isoe d'o Cò Verde, mentre o Portogallo o l'aiva diritto a-i teritöi à l'est de sta linnia. Ma pe quante riguardava l'atra parte d'o mondo, dovve l'Öcidente o l'incontra l'Oriente? Lazzú, a-i antippodi, ghe saiæ posciuo ese ascì 'n atro continente da scrovî. E chi l'é ch'aviæ dovuo tiâghe a linnia aloa? Pe questo a Zabella e o Ferdinando fessan un caoto terso investimento. Sei nave sarpòn da Sanlucar de Barrameda o 30 de mazzo d'o 1498, træ carreghe de esploratoî e træ de proviste pe l'insediamento de Hispaniolla. S'accapiva ormai che pretendeivan ch'o Combo o trovesse grande richesse e o ciantesse a bandea spagnolla ben ben inte l'Oriente.
De seguo o l'attrovò e richesse, ma non proppio d'a merça che i so finançiatoî gh'aveivan domandou. O so fin o l'ea d'esplorâ à meridion d'e so scoverte precedente, int'a speransa d'attrovâ tanto o passaggio da Cubba (u so "Catai") à l'India e magara o sconosciuo continente antipodâ ascì. O 21 de zugno e nave co-e proviste sarpon de Gomæa aa votta de Hispaniolla mentre i esploratoî fessan rotta pe-e isoe de Co Verde. O descrovì o prinçippio d'a declinaçion magnettica (a diferensa tra a direçion d'o nord d'a buscioa e quello geograffico) co-o quæ o poette correze a rotta da l'isoa Margaita à Hispaniolla e o l'öservò ascì, sensa comprendila, a rotaçion diurna d'a stella polâ. Doppo avei assostou à Trinidad (battezzâ da-a Santa Trinitæ, aa quæ o l'aiva domandou proteçion po-u viægio) o Combo o l'intrò int'o Gorfo de Paria e o ciantò a bandea spagnolla insce-a penisoa de Paria int'o Venesuela. O mandò a caravella El Correo à sud à esplorâ a bocca d'o Sciumme Grande ('na ramma settentrionâ d'o delta de l'Orinoco) e da lí o-u 15 d'agosto, visti i gren torenti d'ægua doçe che chinavan int'o gorfo de Paria, o l'ebbe a çertessa d'avei descoerto un atro continente - "un atro mondo". Ma o no l'attrovò o passaggio pe l'India, ni e minêe d'ou d'o rè Salomon, che e so lettue l'aveivan portou à credde, insemme a-i so sovren, trovâse à ste latituddine; e quande o tornò à Hispaniolla o fè solo che d'e descoverte desastrose.
Tanto i Tain che i inmigranti Euiropei s'ean rebelæ o-u comando d'o Bertomê e o Diego Combo. A rebelion d'o scindico de La Isabella, Francisco Roldan, a l'aveiva portou à fâ appello a-a corte spagnolla e de mentre ch'o Combo o çercava de restabilî l'ordine (in parte con d'e appiccaxoin), o Françesco de Bobadilla cappo inquixitô, o l'ea in rotta pe-a colonnia, co-ina comiscion reâ pe investigâ e accuze. L'é difiççile spiegâ esattamente dovve l'é ch'o l'ea o problema. O raporto d'o Combo a-i so sovren po-u segondo viægio, portou do-u Torres e conosciuo comme Memorandum Torres, o parla de moutie, proviste mâ fæte, nativi östinæ e nobbili indisciplinæ. Peu dâse che sti problemi se foisan intenscificæ. Ma i Combi gh'han da aveighe o-u manco 'na parte d'a responsabilitæ, intenti comm'ean à mette in scciavitú i Tain e à spedîli in Euiropa o à mandâli à travagiâ int'e minêe d'ou de l'Hispaniolla. Co-o scistema dœuviao insce-e primme da-o Combo pe ötegnî de l'öo, i cappi locali ean tegnui à procurâlo ciu o meno pro capite; o governatô Bertomê Combo o o l'aiva cangiou co-in scistema de sfrutamento diretto gestîo da d'i favoî tra Spagnolli, caxonando dissenso difuso tra i Spagnolli che no aveivan ötegnuo o favô e tra i cappi indiggeni. Quande o l'arivò à Hispaniolla o Bobadilla o dè torto a-i Combi, o i incadenò e o i spedî inderê a-a spedîa inscia-a nave La Gorda. Quelli arivon à Caddexe verso a-a fin d'ötobre d'o 1500.
Inte quello viægio de ritorno o Combo o compose 'na longa lettia a-i so sovren, ch'a l'é unn-a d'e ciu straordenaie ch'o scrisse, e unn-a d'e quelle con ciu informaçioin. L'esaltaçion e o mistiçismo ch'a contegne pœuan in parte ese atribuî a-i umiliaçioin che l'armiraggio o l'ebbe à patî (umiliaçioin che lê o l'aggravò no permettendo o-u capitagno de La Gorda de levâghe e cadenn-e durante o viægio), e in parte o-u fæto che òua o söfriva severamente de insonnia, de fadiga a-i euggi e de 'na forma d'artrite reuimatoide ch'a peu ascí aveighe antiçipou a morte. A ciu gran parte de quello che gh'é scrito a pâ comunque 'n'esprescion viaxa d'e so convinçioin. A mostra ch'o Combo o l'aiva 'na fè assolua int'a so competença noutica, int'o so senscibilitæ de mainâ pe-a meteorologia, int'i so œuggi e-e so lettue. O sostegniva d'avei razunto a periferia d'o Paradiso Terestre, scicomme mentre ch'o s'avexinava a-a Trinidad e a-a penizoa de Paria, a rotaçion d'a stella polâ a gh'aiva dæto l'imprescion ch'a flotta a foise appreuvo à montâ. O tempo o l'ea vegnuo belliscimo e o flusso d'ægua doçe int'o Gorfo de Paria o gh'ea parsciuo enorme. Tutto questo o poeiva aveighe 'na sola spiegaçion - ch'ean appreuvo à montâ verso e artue tempiæ d'o Paizo Terestre, äticen da-i quæ i sciummi d'o Paradiso chinn-an in mâ. O Combo o l'aiva attrovou tutte ste indicaçioin d'e regioin esterne d'o Paradiso Terestre int'e so lettue, e d'o resto ean de conoscensa comunn-a. Segondo e so stimme, pertanto o l'ea vexin a-i regni d'öo ch'en da-a rente o-u Paradiso. De seguo o no l'aveiva ancon trovòu l'öo, ma o saveiva dov'o l'ea. I aspetative d'o Combo ghe permetteivan de interpretâ e so descoverte segondo o materiale bibblico ò clascico e de fâlo inte'na mainêa ch'a foise comprenscibbile a-i so finançiatoî e favoeive à lê mæximo.
Questa lettia, pe quante despiâ a foise, a convinçè i sovren che, sciben ch'o no l'avesse ancon trovou o tesöo, doppo tutto o gh'ea andæto vexin. Fu ordenou o so rilascio e ghe dessan ödiensa à Granadda insce-a fin d'o dexembre 1500. Reconobban che e qualitæ d'o Combo comme navegatô e esploratô ean sensa pao, sciben che comme governatô o no sodisfesse, e o 3 de settembre d'o 1501, nominon Nicolas de Ovando comme successô d'o governatô Bobadilla. O Combo, pe quante marotto e importun, o l'ea un megio investimento che i tanti aventurê e profitatoî che int'o fratempo gh'aveivan avuo a liçensa de compete con lê, e gh'ea de longo o peigo (svelou da quarche lettia de sto periodo) che lê o no l'öfrisse i so servixi a-a so nativa Zena. D'ötobre 1501 o Combo o l'andò à Seviggia pe allestî a quarta e urtima spediçion.
[Càngia] O quarto viægio e i urtimi anni
Inte l'uverno e a primmaveja tra-o 1501-02 ghe fu un gran dafâ. E 4 nave çernue pe-a spediçion fun accatæ, armæ e equipagiæ, e son de sto periodo 20 d'e lettie e d'i memorandum d'o Combo sopravisciui, scrite pe descorpâse da-i accuse d'o Bobadilla, pe insciste insce-a vexinança d'o Paradiso Terestre e a necescitæ de reconquistâ Gerusalemme. O Combo o pigiò à ciamâse int'e so lettie "portou-de-Cristo" e à dœuviâ 'na firma strannia e mistica ch'a no l'é ancon stæta sodisfaxentemente spiegâ. Con tutti sti penscei e invexendi o començò ascì à compilâ o so Libbro d'i Privileggi, in defeisa d'i tittoli e d'i diritti finançiai d'a famiggia d'i Combi, e o so apocalittico Libbro d'e Profeçie, con tanti passaggi bibblichi.
O Combo o sarpò da Caddexe o 9 de mazzo 1502.
I so sovren no gh'aivan ciu tanta fiduccia int'o Combo, e parriæ che ghe foise tanta sperança quanta pietæ int'o sostegno che ghe davan. Gh'ea 'na bella differença tra o nummero d'e so 4 nave e e 30 affidæ a-o governatô Ovando. I so malanni anavan pezo e l'östilitæ a-o so comando in Hispaniolla a l'ea ancon tutta li. Perçò o Ferdinando e l'Isabella ghe proibin de tornâghe. O gh'aiva pe contra da repigiâ l'esploraçion interotta de l'"atro mondo" à sud che lê o l'aveiva scoverto int'o so terço viægio e in particolâ çercâ l'öo e o passaggio pe l'India. O Combo o s'aspetava de incontrâse à oriente co-o navegatô portogheize Vasco de Gama, e i sovren ghe dessan instruçioin de tegnî inte 'n tâ incontro un comportamento appropiämente corteize - foscia 'n atro segno che no gh'aivan pinn-a fiduccia in lê. Gh'aivan raxon. O partì da-a Gran Canaia a nœutte d'o 25 de mazzo, o l'aprodò a-a Martinicca o 15 de zugno (doppo a traversâ ciu rappida scin à aloa) e o 29 de zugno o domandava o permisso d'atracâ à Santo Domingo in Hispaniolla. Solo doppo che l'Ovando o ghe refuò l'accesso o sarpò pe l'ovest e o sud. Da luggio à setembre 1502 o l'esplorò a costa d'a Giamaica, a costa meridionâ de Cubba, l'Honduras e a Costa d'e Sinsae d'o Nicaraggua. L'atraversamento d'o mâ d'i Caraibi scin à l'isoa Bonacca o-u largo de Co Honduras o sta d'o pao, comme difficortæ de l'impreisa, con l'atraversamento de l'Atlantico, e l'armiraggio o n'andava giustamente feo. A flotta a continuò costezzando a Costa Ricca verso sud. Sempre in çerchia de 'n streito, d'öttobre o Combo o çircon-navigò a lagunn-a Chiriquì (à Panamà); doppo, in çerchia d'öo, o l'esplorò a region panamegna de Veraguas, co-o tempo ciu grammo poscibbile. Pe sfrütâ a region ch'a començava a promette 'na bonn-a rendia d'öo, l'armiraggio, de frevâ 1503, o tentò de stabilî 'n avamposto po-u commercio à Santa Maja de Belen, insce-e rive d'o sciumme Belen (Bethlehem), o-u comando d'o Bertomê Combo. Tuttavia a rescistença d'i Indien e o catio stæto d'e so nave (ghe n'aresetava solo che doe, cammoæ da mette poia) o fessan sarpâ torna pe Hispaniolla. O desastro ghe fu quande o pilotto, contra o pai d'o Combo, o virò à nord troppo fito, e nave no ghe a fessan pe-a troppa distança da percorî e s'ebbe da spiägiâle inscia-a costa d'a Giamaica. De zugno 1503 o Combo e a so ciusma ean d'i naofraghi. O Combo o l'aiva sperou, comme o disse a-i so sovren, che "o mæ viægio, duo e problemattico, o porriæ ancon rivelâse o ciu nobbile"; de fæto o fu o ciu deludente de tutti e o ciu sfortunou. Int'e so esploraçioin a flotta a l'aiva mancòu a descoverta d'o Paciffico (a-o de la de l'istmo de Panamà) e pe'n pei a n'ea ariëscia à stabilî un contatto co-i Maya d'o Yucatan. Diego Mendez e Bertomê Fieschi, rispettivamente capitagni d'e nave noufragæ La Capitana e Vizcaino, partin in canoa, verso o 17 de luggio, pe ciamâ agiutto pe-i noufraghi; sciben che foisan ariëscii à traversâ 450 miggia (720 km) de mâ averto scin à Hispaniolla, l'Ovando o se a pigiò commoda. Int'o fratempo l'armiraggio o fè torna mostra d'a so aspertixe predindo corettamente 'n eclisse de lunn-a co-e so toue astronommiche, e mettendo poïa a-i indiggeni pe fâse fornî d'o çibbo. I socorsci n'arrivon scin a-o zugno d'o 1504 e o Combo co-i so ommi no razunsan Hispaniolla primma d'o 13 d'agosto de quell'anno. O 7 de novembre o sarpò pe Sanlucar e o trovò che a reginn-a Isabella, a so primma sostegnitrixe, a l'aiva fæto testamento e a l'ea appreuvo à moî.
O Combo o sostégne de longo d'avei attrovao e vee Indie e o Catai à peto de 'n evidensa sempre crescente ch'a no l'ea coscì. Saieiva sbaliou suponn-e che o Combo o passò i so urtimi doi anni int'a completa miseia, moutia e öblio. So figgio Diego o l'ea ben introduto à corte e o mæximo armiraggio o viveiva à Seviggia co-in çerto decöo. A so "dexima" de l'öo cavou à Hispaniolla, garantio d'o 1493, a ghe forniva 'na bella réndia (contra a quæ i banchê zeneixi ghe favan crensa) e unn-a d'e poche nave che scampon l'uragan o-u largo de Hispaniolla d'o 1502 (int'o quæ o mæximo Bobadilla o passò pe euggio) a fu quella ch'a portava l'öo d'o Combo.
Savendo ch'o gh'aveviva ciu poco da vive o comensò a fâ testamento inte l'agosto d'o 1505.
O moì o 20 de mazzo d'o 1506.
Primma o fu sotterrou int'o monestê françescan de Vallalolid, dapœuscia o fu translou int'a tomba de famiggia int'o monestê cartuxan de Las Cuevas à Seviggia.
D'o 1542 pe voentæ de so figgio Diego, i resti d 'o Combo fun sepelii co-i so mæximi int'a catedrâ de Santo Domingo à Hispaniolla (òua int'a Repubblica Dominicann-a).
Doppo che a Spagna cedette Hispaniolla a-a Fransa, i so resti fun stramuæ à l'Havann-a, Cubba, d'o 1795 e riportæ à Seviggia d'o 1898.
D'o 1877 però d'i louanti int'a catedrâ de Santo Domingo sostégnan d'avei attrovou d'i atre osse marcæ comme quelle d'o Combo.
D'o 1992 questi osse son stæte assotterræ int'a Lanterna d'o Combo.
[Càngia] Bibliografia
Enciclopedia Britannica http://www.britannica.com/EBchecked/topic/127070/Christopher-Columbus
[Càngia] Referençe
- ↑ Gio.Casaccia, Diz. Genovese-Italiano, Sordomuti 1876
- ↑ Consulta Ligure, Vocabolario delle Parlate Liguri, 1983-1998
- ↑ Ambrœuxo Conti, Ra Gerusalemme deliverâ, 1755, XV-32


text:
OpenOffice.org
OpenOffice.org o l' è un software de prodüttivitæ libero.
[Càngia] Cose se intende pe software de prodüttivitæ
I software de prodüttivitæ son quelli programmi che se dövia pe scrive, pe fä conti, pe realizzä presentasioin de diapositive, pe disegnä, pe creä grafici, eççetera. L' è comüne che i software de prodüttivitæ seggian distribuï insemme sotto forma de un ünico programma, ciammou suite. Solitamente in te o momento che se accatta un elaboratô elettronico vegne installou o scistema operativo (a esempio Windows o Mac o Linux) ma no a suite de prodüttivitæ, che a vegne vendüa a parte. A ciü famosa fra queste suite a l' è Microsoft Office.
[Càngia] Cose l' è o software libero
O software libero o l' è un software che o vegne rilasciou completamente de badda; a votte l' üso de questi programmi o permette de risparmiä e çentannæ de euro che costieva dotase dell' equivalente a pagamento.
[Càngia] I programmi contegnüi in OpenOffice.org
- Writer, programma de scrittüa
- Calc, programma pe creä föggi de calcolo
- Impress, pe creä presentasioin de immagini
- Base, pe a creasion de database
- Draw (grafica)
- Math, pe generä formule matematiche.
OpenOffice.org o permette de sarvä i file segge in te i formati de Microsoft Office (.doc, .xls, .ppt) che in to formato OpenDocument Format (odf). Ricordemmo che, a pröva da validitæ de OpenOffice.org, questo software o l'è stæto adottou da e amministrasioin pübbliche de India, Cinna, Israele, Brasï, e atri paixi. In Italia l' ütilizza a Provinça de Zena insemme a atri enti pübbliçi.
[Càngia] Comme ottegnï OpenOffice
Questo software o pö esse scaregou da Internet all' indirisso seguente: http://it.openoffice.org
[Càngia] Bibliografia
Bonna parte de informasioin döviæ pe compilä questa voxe son derivæ da o libbro:
- F.Trucillo: Come passare al software libero e vivere felici - Altra economia/cart'Armata 2009


text:
Cappélla Sistinn-a
A Cappélla Scistinn-a de Rumma a l'è ün di ciü famuxi tesói d'ärte d'a Çitè d'u Vatican, custrìa intr'a u 1475 e u 1483, ai témpi de Pappa Sistu IV da Ruvie, d'unde a piggia u numme. Da u mêximu puntéfice a piggia numme inn-a segunda Cappélla Scistinn-a ch'a se tröva vexìn a-a Catedräle de Sann-a , mausuléu d'i vegi d'u Pappa.
[Càngia] Descrisiùn
A l'è cunusciüa in tüttu u mundu za che s'i ghe fan i Cunclävi e di ätre çeimógne uffisiäli, inclüse çerte incurunn-asiùi papäli, e za ch'a l'è staeta decurò da Michel'Angiou Buonarroti. A se tröva insce a drita d'a Baxilica de San Pé , doppu a Scäa Régia, e in prinçipiu a servîva cumme Cappélla Palatinn-a drentu a-a vegia furtéssa vaticann-a.
A Cappélla a l'è de furma retanguläre e a mesüa 40,93 metri de lünghéssa pe' 13,41 de larghéssa (e dimensciùi d'u Tempiu de Salumùn, cuscì cumm'i sun scrîte in t'u Vegiu Testamentu ). L'artessa a l'è de 20,70 métri e u tèitu furmòu da inn-a vórta a butte rebasciä cun vórte piccinn-e lateräli tütte in faccia a e sö duzze finestre ch'i dan lüxe a l'ambiénte. U pavimentu (XV seculu) u l'è faetu da tarscie pulicrume de märmu.
Inn-a transenna de märmu de Mino da Fiesole, Andrea Bregno e Giovanni Dalmata a dividde a cappélla in te due pärte; quella ciü lärga, cun l'artä, a l'è pe' e çeimógne religiûse e pe di ätri üsi clericäli; quella ciü piccinn-a a l'è pe' i fedéli. A cançellä de passaggiu a l'aea in origine de fêru placcö d'óu e in puxisiùn ciü centräle; a l'è pói staeta spustä versu a pärte d´i fedeli pe garantì ciü tantu spassiu au Pappa. D´i maeximi artisti u l´è a Cantoria, saiéva a di´ u spassiu riservö au córu. E u l´è staetu propriu pappa Sistu IV a creä nu tantu doppu a sö elesiùn (9 agustu 1471), in Cullegiu d´i Cappellaen Cantûri, primu nücleu de quella ch´a saià a Cappélla Müxicäle Puntificia Sistinn-a.
Méntre i avêgnan e çeimognie impurtanti, e miagge lateräli sun cuverte da inn-a rîga de arazzi (faeti da u Raffaellu), ch´i mùstran d'i avegniménti d´i Vangeli e d´i atti d´i Apostuli.
I ciaen architettónici i sun ópera de Bacciu Puntélli e i trâvaggi de custrusiùn i sun staeti survavixiunae da Giuanìn d´i Dûsci tra u 1473 e u 1484, ai urdini de Sistu IV.
A primma méssa a l´è staeta çelebrä in t´a Cappélla Scistinn-a u 9 de agustu d´u 1483, cumme çeimognia pe cunsegrä, e dedicäghela, l´Asunçiùn d´a Vèrgine Maria.
E pittüe insce-e miagge i sun staete faete da u Pe´ Perugìn, Sciandru Buttexelli, Dumenegu Ghirlandö, Coximu Rosselli, Lucca Signoeli e dai sö rispettivi laburatóri, dunde i se trûvävan u Pinturicchiu, Pê de Coximu e Bertumæ d´a Gatta.
I sugètti d´e pittüe l´aean religiuxi / stórici, selesiunae e divixi segundu l´idéa mediêväle de partisiùn d´a stória d´u Mundu in trei perìudi: primma d´i dexe Cumandamenti, intra Mosè e a nascita d´u Cristu, e pói l´éra Crestianna. I märcan a cuntinuitae intra u pattu antîgu e u növu pattu, o a tranxisiùn da e lézze de Mosè a-a religiùn crestiann-a.
Michel´Angiou Buonarroti u l´è incaregou da u Pappa Giulio II da Rovie, in t´u 1508, de redipinze u suffitu, che in prinçippiu u musträva stélle duae insce in çe blö, oeuvia de Piermattê da Amelia; u travaggiu u vegne finìu intra u 1508 e u 1 de nuvembre du 1512. Michel´Angiou u dipinze u Giudisiu Üniversäle, surva a l´artä, tra u 1535 e u 1541; trâvaggiu cumisciunou da Pappa Paulu III Farneise.
Pe purèi rivä au sufittu, Michel´Angiou u l´äva besögnu de qarcosa dunde rêzise; a primma idéa a l´è staeta d´u Bramante, ch´u se inzaegna de custruìghe inn-a imparcatüa speciäle, suspèisa pe l´äia pe´ via de çerte çimme. Ma Michel´Angiou u suspetta che sta sulussiùn a l´aviaeva lasciou di gärbi in t´u sufittu, inn-a vótta finiu u trâvaggiu, e cuscì u se custruìsce inn-a impärcatüa da lé, inn-a semplice ciassöa de légnu insce di sustêgni tiae da gärbi int´e miagge, int´a pärte äta vexin a i barcoin.
U primmu straetu de géssu peró u muffìsce perché u l´è troppu süppu. Michel´Angiou u déve cuscì levälu e recummençä daccappu, ma u pröva inn-a növa mesc-ciüa, ciamä intónacu, creä da ün di sö bóccia, Jacupu l'Indacu. Sta mesc-ciüa nu sûlu a l´a rexistìu a-a muffa, ma a l´è ascì inträ in t´e tradisiùin custrutîve italiann-e (e ancun inchö a se dövia).
Michel´Angiou u riçeive l´incàregu de dipinze sulu duzze figüe, i apóstuli, ma quande u trâvaggiu u l´è finìu ghe ne sun ciü de 3.000. I bussetti sun in ducümentu ben pressiusu e cuiusu. Michel´Angiou u dövia mudélli maschili, anche pe-e dónne, scicumme e mudélle i l´aean ciü raeae e custuse.
U Giudisiu Üniversäle u l´è stêtu in t´u mêsu de inn-a dispüta pesante intra u Cardinäle Carafa e Michel´Angiou: l'artista u l´è accüsö de immuralitae e oscenitae intulerabile perché u dipinze de figüe nüe, cun i genitäli in mustra, drent´a-a ciü impurtante gexia d´a Cristianitae, e cuscì inn-a campagna de censüa (cunusciüa cumme "Campagna d´e föggie de figu") a vegne organizä da u Carafa e da M. Sernini (ambasciou de Mantua) pe´ levä i afréschi. Quande u Meistru de Çeimogne d´u Pappa, Giaxu da Cesena, u fa inn-a denunsia d´u trâvaggiu fêtu, dixendu ch´u l´è ciü adattu a in bagnu termäle che a inn-a capélla, Michel´Angiou u disségna i trêti de Giaxu in t´a figüa de Minósse, giüdice de l´Infèrnu. U se cunta che quande Giaxu u s´è lamentö cun u Pappa, u puntefice u gh´agge rispóstu che a sö jurisdissiùn a nu se purèiva aplicö a l´infèrnu, e cuscì u ritrêtu u n´è restö.
In cuincidensa cun a mórte de Michel´Angiou, i fan sübitu inn-a lézze per crûvì i genitäli (Pictura in Cappella Ap.ca coopriantur). Cuscì Daniéle da Vulterra, in bóccia de Michel´Angiou che doppu stu trâvaggiu u rèstià " U Braghettùn ", u cröve i genitäli de figüe cun inn-a spécie de perizóma mantegnindu pàigiu u cumplessu d´i córpi. Quande l'ópera a l´è restaurä, in t´u 1993, i restauratùi i scéglian de nu levä i perizómi do Daniele; cumunque, inn-a cópia fedele e sensa censüe dell'originäle, de Marcellu Venüsti, a l´è inchö a Napuli au Müseu de Capudemunte. A cappélla a l´è staeta restaurä da u 1981 a u 1994.
[Càngia] I afréschi
[Càngia] Lista d´i afréschi d´a Cappélla Sistinn-a:
- A Scibilla delfica ( 1509 )
- A creasiùn de Adämu ( 1511 circa)
- U Giudisiu Üniversäle (1536-1541)
[Càngia] Citasiuìn
Zorzu Vasäri (insce i afréschi de Michel´Angiou):
St´ópera a l´è stêta pe´n davèi `na lanterna d´a nóstra ärte, e a l´a purto´ sci gran benefissiu e illüminasiùn a l'ärte d'a pittüa che u l'è staetu suffiçente a illüminä u mundu che pe' diversi séculi u l'aea restou in te l'oscüritae. E, a di' a veitae, chiunque u segge in pittû u nu l'a ciü besögnu de preoccupäse intu vedde de innovazioin e invenzioin, növi moddi de dipinze e pose, i vestï insce e figue, e vari dettaggi che ispien un timô reverenziâ, perché u Michelangiou u desse a quest'oeuvia tutta a perfezioe che pö ese dæta a di tæ dettaggi.
Goethe:
Sensa avèi vistu a Cappélla Scistinn-a u nu l´è puscibile furmä in´idéa apressàbile de cusse in ómmu u seggie in graddu de ótégnì.


text:
Categorîa:Fixica
A Fixica (da ö latin physica, a seua votta derivante da o græco φuσιkή - physiké – "arte da a natùa") a l'è a sciensa da a natùa in to senso ciù ampio.
Originariamente unn-a sempliçe ramma da a filòsofia (pe longo tempo a l'è stæta chiammâ filòsofia natùrâ), graçie a a codifiga do metodo scientifigo de o Galileo Galilei, in te li urtimi treçento anni se è talmente evolùâ e sviluppâ e ha conseguïo risultæ de tale importança da avei mëso in umbra a filòsofia stessa, co cui a gha un inganço profondo. I fixici studian in generâ o comportamento e e interaçioin da a materia attraverso o spaçio e o tempo. In ta a vixion affermatasi co a teoria da a Relativitæ Generâ, spaçio e tempo son consideræ fenomeni fixici ascì, e non sempliçemente o scenario in cui questi avvengan.
Sottocategorîe
Sta categoria a contegne sôlo 'na sottocategoria, chi de segoito.
U
- [×] Unitæ de mesùa (3 P)
Pàgine inta categorîa "Fixica"
Sta categoria a contegne e 21 pàgine son de segoito, pe in totale de 21.


text:
Carnivoi
I Carnivoi en un orde de mammifei eütei . In ta clascificaçion tascionomega s'adoeuvia o nomme latin Carnivora.
O nomme vegne da-o latin caro = carne e vorare = mangiâ, e o voeu dì "animæ che mangian a carne", anche se a lô dieta a no l'è fæta soö de carne, a caratteristega de mangiâ carne e de seije di predatoi a l'è comun-a a i animæ de sto ordine.
I Carnivoi g'han in comun i denti canin sempre ben robusti, incurvæ verso l'interno e apinçoii; a so fonçion a l'è quella de aberrâ, tegnî sada e eventualmente amaçâ a preiza. O quarto premolâ supeiô e o primmo molâ infeiô (denti ferin) son particolarmente taggenti e vegnan dœuviæ pe sgoarâ e carne e meniççâ i osse.
Son dotæ de un olfatto agúo, ma in genere son ben sviluppæ a vista e l'ódía ascì.